**Interni natječaj Sveučilišta J. J. Strossmayera u Osijeku**

**za prijavu znanstvenoistraživačkih projekata**

Sveučilište Josipa Jurja Strossmayera u Osijeku raspisuje interni natječaj za prijavu znanstvenoistraživačkih projekata čija je osnovna svrha pomoć mlađim istraživačima (poslijedoktorandima i docentima) u njihovim istraživanjima i publiciranju radova. Za tu svrhu rezervirana su sredstva iz Poslovnog fonda Sveučilišta. Jedan od postavljenih zadataka u okviru Strategije Sveučilišta J. J. Strossmayera u Osijeku 2011.- 2020. je da u sljedećem razdoblju svake godine, na svakoj sastavnici PTBB (STEM) područja treba težiti postizanju što većeg broja objavljenih radova citiranih u bazi WoS, koji će biti veći ili jednak broju FTE te sastavnice, a na svakoj sastavnici iz Društvenog ili Humanističkog (DH) područja treba težiti postizanju što većeg broja objavljenih radova citiranih u bazama WoS ili SCOPUS, koji će biti veći ili jednak broju FTE te sastavnice. U ovom internom natječaju posebno će se voditi računa o povećanju broja spomenutih radova i na taj način pridonijet će se poziciji Sveučilišta u Osijeku u hrvatskim, ali i europskim okvirima.

**Uvjeti natječaja:**

* Predlagatelj projekta može biti poslijedoktorand ili docent zaposlen na nekoj od sastavnica Sveučilišta. U projekt je moguće uključiti druge poslijedoktorande ili docente ili studente Sveučilišta u Osijeku;
* Tema projekta treba biti međunarodno kompetitivna;
* Projektni prijedlog treba se uklapati u strategiju matične sastavnice, što se potvrđuje pisanom potporom čelnika sastavnice;

Kandidati iz PTBB područja, koji su prethodne godine bili voditelji odobrenog znanstvenoistraživačkog projekata financiranog od strane Sveučilišta J.J.Strossmayera u Osijeku, mogu se ponovo natjecati, ako u međuvremenu imaju barem jedan rad nastao kao rezultat istraživanja na projektu, a koji je prihvaćen u časopisu indeksiranom u WoS;

Kandidati iz DH područja, koji su prethodne godine bili voditelji odobrenog znanstvenoistraživačkog projekata financiranog od strane Sveučilišta J.J.Strossmayera u Osijeku, mogu se ponovo natjecati, ako u međuvremenu imaju barem jedan rad nastao kao rezultat istraživanja na projektu, a koji je prihvaćen u časopisu indeksiranom u WoS ili SCOPUS;

* Kandidati iz Umjetničkog područja, koji su prethodne godine bili voditelji odobrenog znanstvenoistraživačkog projekata financiranog od strane Sveučilišta J.J.Strossmayera u Osijeku, mogu se ponovo natjecati, ako u međuvremenu imaju značajno ostvarenje koje je nastao kao rezultat rada na projektu;
* Predviđeno trajanje projekta je 12 mjeseci;

**Financijska sredstva:**

* Ukupni fond za istraživačke projekte - procjena: 850,000.00 kn
* Predviđeno za PTBB područje: 637.500,00 (75%)
* Maksimalni iznos koji se pojedinom projektu iz PTBB područja može dodijeliti: 30.000,00 kn.
* Predviđeno za DH i Umjetničko područje: 212.500,00 (25%)
* Maksimalni iznos koji se pojedinom projektu iz DH i Umjetničkog područja može dodijeliti: 12.000,00 kn

**Financiranje uključuje:**

* Materijalni troškovi (laboratorijski materijal, troškovi provođenja eksperimenata, terenski troškovi, troškovi anketiranja, pribor, papir itd.);
* Troškovi opreme (nabavka sitne i srednje znanstvene opreme, održavanje, nadogradnja) ;
* Nabavka knjiga i časopisa, članarina u stručnim udrugama;
* Putni troškovi (do 20% odobrenog iznosa na projektu);
* Troškovi sudjelovanja na znanstvenim skupovima (do 20% odobrenog iznosa na projektu);

**Prijavna dokumentacija:** navedena je u Prijavnom obrascu

**Način trošenja sredstava:**

* prva trećina sredstava bit će isplaćena na žiroračun sastavnice po odobrenju projekta;
* preostala sredstava mogu biti isplaćena nakon 3 ili 6 mjeseci ovisno o aktivnostima i rezultatima na projektu, a na osnovi zahtjeva potpisanog od strane voditelja projekta i prodekana (zamjenika pročelnika) za znanost. Pri tome posebno će se voditi računa o objavljenim radovima i radovima stavljenim u recenzentsku procedure u nekom časopisu indeksiranom u WoS (za PTBB područje), odnosno WoS ili SCOPUS (za DH područje)

**Prijave se podnose u elektronskom i tiskanom obliku.**

Rok elektroničke prijave je 24. prosinca 2014. godine do 12.00 sati na adresu [ip2014@unios.hr](mailto:scitovski@unios.hr)

Prijavu u tiskanom obliku, uz napomenu "Interni natječaj Sveučilišta J. J. Strossmayera u Osijeku za prijavu znanstvenoistraživačkih projekata“ treba dostaviti poštom ili osobno na adresu: Sveučilište J.J.Strossmayera u Osijeku, Trg Svetog Trojstva 3, 31000 Osijek do 24. prosinca 2014. godine (dan predaje prijave nekom poštanskom uredu)

**Evaluacija projekata**

Svaki projekt ocijenit će dva nezavisna recenzenta na posebnom Obrascu za recenzenta. Pri tome će se u pravilu jedan recenzent birati iz polja, a drugi iz šireg područja istraživanja.

Konačnu odluku o prihvaćanju/odbijanju projekata i iznosu financiranja donijet će

**Povjerenstvo za ocjenu projekata** u sastavu:

Prof. dr. sc. Rudolf Scitovski, prorektor za znanost, tehnologije, projekte i međunarodnu

suradnju, **predsjednik**

Izv. prof. dr. sc. Mario Vinković, prorektor za nastavu i studente, član

Prof. dr. sc. Damir Markulak , prorektor za strategiju razvoja i prostorno planiranje, član

Prof. dr. sc. Tomislav Mrčela, prorektor za financije i poslovne odnose, član

**Rezultati natječaja** bit će objavljeni na web stranici Sveučilišta do **31. siječnja 2015.**

Sva pitanja vezana uz Interni natječaj Sveučilišta J. J. Strossmayera u Osijeku mogu se postaviti isključivo elektronskim putem na adresu [ip2014@unios.hr](mailto:scitovski@unios.hr) najkasnije do 22. prosinca 2014.